Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 556/12/2202	Galanta, 26.8.2013
EEČ : 2-17-250-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
             Podľa § 215 ods. 1 písm. h)  Tr. por. zastavujem trestné stíhanie obvineného: XXXXX, nar. XXXXX v Šoporni, trvale bytom XXXXX, Cukrovarská č. 757/24, trestne stíhaného pre prečin zanedbania povinnej výživy podľa § 207 ods. 1, ods. 3 písm. b) Tr. zák., s použitím § 138 písm. b) Tr. zák. na tom skutkovom základe, že ako otec dcéry XXXXX, nar. 11. 01. 1996, trvale bytom XXXXX, ul. Cukrovarská XXXXX si pravidelne neplnil vyživovaciu povinnosť, hoci mu to vyplýva zo Zákona o rodine a bol k tomuto aj zaviazaný rozsudkom Okresného súdu Galanta, sp. zn. 26P/121/2009-109 zo dňa 09. 12. 2010, ktorý nadobudol právoplatnosť dňa 08. 02. 2011, prispievať na výživu svojej dcéry Dominiky sumou vo výške 200,- Eur mesačne od 01. 08. 2009, vždy do 15-teho dňa toho ktorého mesiaca vopred k rukám jej matky XXXXX, nar. 27. 10. 1962, trvale bytom XXXXX, ul. XXXXX, pričom zročné výživné za obdobie od 01. 08. 2009 do 09. 12. 2010 vo výške 2100,- Eur mal zaplatiť do troch dní, avšak túto svoju povinnosť si všade tam, kde sa zdržiaval riadne neplnil v období od 01. 08. 2009 do mesiaca jún 2013, čím mu za uvedené obdobie vznikol dlh na výživnom vo výške 5400,- Eur, 

lebo zanikla trestnosť činu

Odôvodnenie:
           Uznesením povereného príslušníka Obvodného oddelenia Policajného zboru XXXXX sp. zn. ORP-XXXXX zo dňa 24.7.2012 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX za prečin zanedbanie povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. Dozorujúcim prokurátorom bol dňa 3.6.2013 skutok prekvalifikovaný na prečin zanedbania povinnej výživy podľa § 207 ods. 1, ods. 3 písm. b) Tr. zák., s použitím § 138 písm. b) Tr. zák.  

               Počas skráteného vyšetrovania boli vo veci vypočutí: obvinený XXXXX a  svedkyňa – poškodená XXXXX.   
              Obvinený vo svojej výpovedi uviedol, že je pravdou, že na svoju dcéru Dominiku neplatil výživné tak, ako mu to bolo kladené za vinu uznesením o vznesení obvinenia. Svoj nedoplatok na výživnom však chce dodatočne uhradiť. Na verejnom zasadnutí na Okresnom súde Galanta dňa 12.8.2013 uviedol, že svoj dlh na výživnom v plnom rozsahu uhradil. 

	Svedkyňa – poškodená XXXXX vo svojej výpovedi potvrdila neplnenie výživného obvineným. Zároveň uviedla, že na jej dcéru Dominiku neplnenie výživného obvineným nemalo trvalo nepriaznivé následky.  Dňa 20.8.2013 potvrdila, že obvinený svoj dlh na výživnom v plnom rozsahu uhradil. 
            
	Prečinu zanedbania povinnej výživy podľa § 207 odsek 1, odsek 3 písm. b) Trestného zákona, § 138 písm. b) Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a čin spácha závažnejším spôsobom konania – po dlhší čas.              

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.  Vykonaným dokazovaním bolo zistené a preukázané, že obvinený XXXXX uhradil dlh na výživnom, pričom dočasné neplnenie vyživovacej povinnosti nemalo na jeho dcéru XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor